سؤزجوک روْلونو اوینایان “و” باغلاییجیسینین هاردان گلدییینی بیلیرک. عربجه و فارسجادا سؤزلر، سؤز بیرلشمهلری، یاریم جوٍملهلر و جوٍملهلری بیربیرینه باغلاماق اوٍچون “و”دن یارالانیرلار. لاکین بیزیم دانیشیق دیلیمیزده بو باغلاییجی ایشلنمیر، یا دا آز ایشلهنیر. باخمایاراق کی، بو سیرتیق باغلاییجی یازی دیلیمیزین هر بیر کونجونده پوسقو قورور. چوخواخت دا جوٍملهنی بللی یئرده بیتره بیلمهمهیيیمیزین بدلینی اؤدهییر. أسکی توٍرکجه متنلر ده ده “و” گؤرنمور، سونراکی چاغلاردا ایسه نادیر حاللاردا گؤرونور. من شخصن هانسیسا یازیمدا گوزهللیک اؤزهللییینی متنین علمی یؤنونه اوٍستونولک باغیشلاماق ایستهدیکده، “و”لردن چکینیرم. بونونلا دا گؤرونمزین گؤزهللیکله قارشیلاشیرام. خان امیر دئییر: «”و” اولمایان یئرده نؤقطه گؤستهریله بیلر. بو ایسه جوٍملهنین، فیکرین کونکرئتلییینه، ییغجاملیغینا دلالت ائدهر». لاکین ایش هر یئرده بونجا قوْلای اولمور، “و”یی ایشلتمهدن فکیری چاتدیرماق بوروشوق آلینیر. منجه بو باغلاییجینین قوللانیشینی باجاردییقجا آزالتمالیییق، آمما دیلی ییغجام بیر آنلاتیم آراجیندان تام محروم ائتمکده حاقلی دئییلیک.
یوخاریداکی سؤیلهنیلنلره گؤره، دئمک اولماز “تورک دیل قورومو” و آذربایجان میللی علملر آکادئمییاسی، “و” باغلاییجیسیندان چیکینمهدیکلرینه گؤره هئچ تورک دیلینی بیلمیرمیشلر! منجه دیلیمیزی تمیزلهمک بؤیوک بورجوموزدور، آمما منیمسهنیلمیش اؤنملی باغلاییجیلاردان قوندارما بیچیمده محروم ائتمک دیلی یوخسوللاشدیریر.
azb_Arab azb_Arab